Proġetti kbar għall-Belt Valletta kisbu l-barka tal-UNESCO biex hekk il-ħsibijiet tal-Gvern u l-entitajiet tiegħu għal żoni differenti tal-Belt Kapitali tagħna issa għandhom it-timbru ta' din l-organizzazzjoni internazzjonali ta' importanza liema bħalha. Dawn il-proġetti huma l-proġett MUŻA (il-Mużew Nazzjonali tal-Arti) fil-Berġa tal-Italja, il-proġett ta' Pjazza Tritoni fid-daħla tal-Belt Valletta u l-foss ta' taħt Bieb il-Belt, il-proġett ta' xogħlijiet f'Dar il-Mediterran għall-Konferenzi u l-proġett ta' mina taħt il-Belt Valletta li tiżbokka f'Marsamxett. Fil-prinċipju hemm ukoll l-approvazzjoni għall-ħsieb wara l-proġett tar-riġenerazzjoni fil-parti ta' isfel ta' Sant'Iermu. Il-UNESCO (United Nations Educational, Scientific and Cutlural Organization), awtorità fil-qasam tal-wirt storiku u bliet b'valur storiku bħall-Belt Valletta, tagħmel li tista' biex ssejħilhom bħala wirt dinji. Iżda, dan isir b'ċerti kundizzjonijiet u ladarba jkun inkiseb dan ir-rikonoxximent m'hemmx garanzija li wieħed se jżommu għal dejjem. Għalhekk dak li jsir irid ikun konformi ma' rekwiżiti tal-esperti ta' din l-organizzazzjoni internazzjonali u proġetti kbar jiġu skrutinizzati minn dawn l-esperti tal-International Charter on the Conservation and Restoration of Monument and Sites li jkunu huma li jagħtu l-parir aħħari lill-UNESCO. Fil-fatt, fl-aħħar xhur kien hawn f'Malta diversi żjarat minn esperti ta' din l-organizzazzjoni fejn analizzaw b'reqqa kull proġett qabel tawh it-timbru tagħhom. Għal ċerti proġetti, iktar minn oħrajn, dak kien ċertifikat importanti. Fost dawn hemm dak tal-mina bejn Tas-Sliema u l-Belt. Huma kienu qed jistennew din il-barka b'awtoritajiet bħall-Awtorità tal-Ippjanar iqisu rakkomandazzjoni mill-UNESCO bħala element kruċjali. Ta' Dar il-Mediterran ukoll kien wieħed mill-iktar poġetti li kien qed jistenna l-barka anke għax kien hemm kwistjonijiet fuq twaħħil ta' lift f'dan il-post ta' grad wieħed. Lift li hu maħsub biex isir iktar aċċessibbli. Fil-każ ta' Sant'Iermu fejn il-Gvern kien ħareġ sejħa għal lukanda l-UNESCO ukoll laqa' l-proposta tal-Gvern u qal li jagħmel sens li jkun hemm aspett kummerċjali biex il-parti ta' isfel ta' Sant'Iermu terġa' tingħata l-ħajja. Però kien hemm ċerti rakkomandazzjonijiet speċifiċi li qed tistenna lill-jkunu mibdula bil-għan li d-disinn tal-proġett ikun iktar konformi mar-regoli li tistabilixxi l-UNESCO. Il-proġett MUŻA se jsir fil-Berġa tal-Italja u ċertu xogħol, partikolarment dak ta' restawr, diġà beda. Il-mużew nazzjonali, l-ewwel ta' dan it-tip, se jippromwovi l-arti u l-mużewijiet bħala għodda għall-bidla soċjali. Il-Berġa hi bini storiku li jmur lura sas-seklu 16 u kien jintuża bħala r-residenza tal-Kavallieri Taljani tal-Ordni ta' San Ġwann. MUŻA se jippreżenta stejjer permezz ta' oġġetti u wirjiet b'mod innovattiv. L-ewwel tliet stejjer jikkonċernaw il-Mediterran, l-Ewropa u l-Imperu, kollha marbuta mal-ġografija u l-istorja ta' Malta, filwaqt li r-raba' storja se tippreżenta lill-artist. Il-Funtana tat-Tritoni hija ċ-ċentru ta' żewġ proġetti li qed isiru fid-daħla tal-Belt, biex ix-xogħol li sar fuq il-Parlament il-ġdid ikun ikkumplimentat minn daħla xierqa għall-belt kapitali li hija fost l-isbaħ fl-Ewropa. Il-Funtana tat-Tritoni hija l-attrazzjoni ewlenija taż-żona ta' Putirjal u għandha storja rikka warajha, u għalhekk ħaqqha tingħata l-attenzjoni xierqa. Il-funtana ta' Vincent Apap li nsibu fid-daħla tal-Belt Valletta diġà ntbagħet barra minn xtutna għar-restawr. Dan il-proġett se jara lill-Pjazza tat-Tritoni ssir pjazza pedonali miftuħa għall-pubbliku, bil-pedament ikun magħmul mill-istess ġebla Maltija tal-Bieb tal-Belt Valletta. F'Dar il-Mediterran, hemm maħsub proġett ta' restawr li permezz tiegħu partijiet li llum mhux użati jsiru aċċessibbli għall-pubbliku. Hu maħsub li fil-post isir mużew tal-istorja medika kif kien fi żmien il-Kavallieri ta' San Ġwann. L-għan hu li Dar il-Mediterran issir ċentru turistiku. Dan huwa proġett li għalih kien hemm applikazzjoni għall-fondi tal-Unjoni Ewropea u mistenni ħafna minħabba li iktar ma jdum ma jibda x-xogħol, iktar issir ħsara lill-bini li għandu partijiet bi bżonn urġenti ta' azzjoni. Investiment ta' 10 miljun ewro li jgħaqqad il-Kottonera mal-Belt Valletta u Tas-Sliema, fi vjaġġ bil-baħar ta' tmien minuti. Dan hu proġett ta' Project Malta għall-proġetti ta' trasport alternattiv fiż-żoni tal-Port il-Kbir u dak ta' Marsamxett. Għal dan l-għan se jsir tħaffir ta' mina ta' 800 metru li taqsam il-Belt Kapitali biex il-vjaġġ ikun wieħed effiċjenti u dirett. Id-dgħajjes se jitilqu minn Tas-Sliema, The Strand, jgħaddu minn ġol-mina u jieqfu l-Belt in-naħa ta' Lascaris, biex min irid jitla' l-Belt bil-lift, u min irid jibqa' għaddej għall-Kottonera. Huwa propost li s-servizz se jkun operat bil-kollaborazzjoni tal-Captain Morgan Cruises, li se jinvestu madwar tliet miljun ewro oħra f'dgħajjes apposta.